Papersnake/gushiwen huggingface dataset:
送夏子乔招讨西夏
梅询（宋代）

丹墀曾独绎丝纶，御札亲题第一人。
莺喜上迁张笔力，马谙西讨仗威灵。
亚夫金鼓从天降，韩信旌旗背水陈。
耆致尔功还奏阙，图形仍许上麒麟。
始与韩玉汝相近居遂相与游今居复相近而两家
王安石（宋代）

羁旅儿童得近邻，相知邂逅即情亲。
当时岂意两家子，此地更为同社人。
勋业弹冠知白首，文章投笔让青春。
万金虽愧君多产，比我渊明亦未贫。
即事
陈昌年（清代）

秋风秋雨满重城，难夺清间冷客情。几剪幽兰诗骨瘦，一瓯香茗酒肠清。

偶留好友商棋阵，爱读奇书论墨兵。小阁镫檠挑欲灺，满庭风露又三更。
韦南雄惠酒六尊以诗谢之
赵蕃（宋代）

叩门何处远行人，撩乱鸡飞犬吠邻。信有青州六从事，讵多驿使一枝春。

经秋未愈文园病，晚岁更馀扬子贫。愧是无诗堪每诵，意中殊觉丈人真。
和王民瞻送行诗
胡铨（宋代）

士气从来弱不支，逢时言行欲俱危。
不因湖外三年谪，安得江南一段奇。
非我独清缘世浊，此心谁识只天知。
万牛回首须公起，大厦将颠要力持。
舟中读元九诗
白居易（唐代）

把君诗卷灯前读，诗尽灯残天未明。
眼痛灭灯犹闇坐，逆风吹浪打船声。
送张兵部孟功巡河分题得屋上乌
虞集（宋代）

花发上阳春，门开未央曙。城柝起群栖，流光散朝羽。

息影须近檐，结巢愿当户。辘轳转金井，终日灌嘉树。
蓦山溪
陈洵（清代）

薰风清弄，带树蝉成韵。夜色暗横塘，拥孤灯、凄凉客鬓。

扁舟梦锁，杨柳自津亭，期无准，香销尽，寂寂潮回信。

佳人重约，一箭流光迅。花后起相思，试新妆、小莲腻粉。

罗衣换了，何处想腰肢，遥漏紧，疏星趁，枕簟都随分。
来燕堂联句
谢绛（宋代）

贤侯谢郡归，從游乐吾党。
林泉富馀地，卜筑疏陈莽。
是时春正中，来燕音下上。
若贺大厦成，喜留众宾赏。
得名因笑谈，挥墨粲题榜。
所夸贤豪盛，岂止池榭广。
人心乐且间，鸟意颉而颃。
吟樽敞花轩，醉枕酣风幌。
轻云薄藻栋，初日丽珠网。
红袂生暗香，清弦泛馀响。
林深隐飞盖，岸曲迟去桨。
波光栏槛明，竹气衣巾爽。
虚容凉樾入，影与文涟荡。
晨飚转绿蕙，夕雨滋膏壤。
嘉辰喜盍朋，命驾期屡往。
觞咏陶淑真，世俗岂吾仿。
得以为胜游，萧然散烦想。
公子固好士，世德复可像。
今此大基构，不图专奉养。
美哉风流存，来叶足师仰。
画草虫八物 螳螂
李纲（宋代）

飘飘绿衣郎，怒臂欲当辙。君王求勇士，嘉尔能仗节。
望九华寄池阳太守
曹松（唐代）

造化峰峰异，宜教岳德谦。灵踪载籍古，怪刃刺云尖。

盘蹙陵阳壮，孤标建邺瞻。霁馀堪洗目，青出谢家檐。
塘云四景为余鞠夫题 其四 象阜钟灵
佘翔（明代）

乔木如云倚画图，郁苍佳气接天都。共言地似西来象，西域冠裳似此无。
奉和圣制送张说巡边
贺知章（唐代）

荒憬尽怀忠，梯航已自通。
九攻虽不战，五月尚持戎。
遣戍征周牒，恢边重汉功。
选车命元宰，授律取文雄。
胄出天弧上，谋成帝幄中。
诏旂分夏物，专土锡唐弓。
帐宿伊川右，钲传晋苑东。
饔人藉蕡实，乐正理丝桐。
岐陌涵馀雨，离川照晚虹。
恭闻咏方叔，千载舞皇风。
朱子得枉驾寺馆不遇有沽酒摘蔬之句次韵集杜以订后约子得近曾数过而余肺病将欲乞归故于末章及之 其一
欧大任（明代）

寺忆曾游处，南楼纵目初。途穷非阮籍，赋或似相如。

能吏逢联璧，将军有报书。何时一尊酒，邻舍与园蔬。
哭夫诗百首（录十首）
薄少君（明代）

上帝征贤相紫宸，赋楼何足屈君身。
仙才天上原来少，故取凡间学道人。
法云寺
陆游（宋代）

不到法云久，秋高初一来。
厨供菰白美，池蘸水红开。
桥畔逢游衲，云边数过桅。
同游恨归早，珍重约寻梅。
朱兰坡宫允雪夜绷儿图
洪饴孙（清代）

茅檐三尺喧悲风，床头蚁斗声汹汹。此时儿啼不应待，孤绷夜汹深山中。

启明闪影天将白，药鼎茶铛果谁责。此时儿醒不容啼，牵绷晨返寒溪侧。

儿生百日父即危，对儿惟有双泪垂。朝来暮去冒风雪，茕茕两地恒相随。

风饕雪虐儿啼急，宿鸟翻飞和悲泣。劬劳当日谁则同，此意应参蓼莪什。

忆昔屡游黄{山兖}峰，贞珉彤管传慈容。德门一过一矜式，谓有畸人贤母之高踪。

小人有母未传德，四十无成老将及。披图未竟已吞声，笔不能持但嗟息。

我前老屋居江湄，危楼一间半欲欹。楼前杌隍安一梯，楼下积雨常如池。

断椽坏木纵横支，临深履薄难扶持。当时吾母随重慈，井灶葱薤旁无司。

左携杯棬右抱儿，虞儿转侧啮以衣。偶然失足不可思，危梯上下行岖崎。

齿痕儿泪时相续，血印斑斑见襟幅。至今风木不停鸣，我念慈恩抱梯哭。

羡君史笔能酬养，母教无须采风上。只教惊心捧檄人，春晖寸草空神往。

剩有悲怀祇自知，北堂茹苦报何迟。徒闻膝下通侯贵，亲见深宫绘画时。
踏青游
王诜（宋代）

金勒狨鞍，西城嫩寒春晓。路渐入、垂杨芳草。过平堤，穿绿迳，几声啼鸟。是处里，谁家杏花临水，依约靓妆窥照。极目高原，东风露桃烟岛。望十里、红围绿遥。更相将、乘酒兴，幽情多少。待向晚、从头记将归去，说与凤楼人道。
淮上送梁二，恩命追赴上都
刘长卿（唐代）

贾生年最少，儒行汉庭闻。拜手卷黄纸，回身谢白云。

故关无去客，春草独随君。淼淼长淮水，东西自此分。
立春
强至（宋代）

残腊新春判此朝，斗寒犹未动寅杓。
白催晓色融冰片，绿转风光入柳条。
丝菜落盘随玉手，镂花垂胜压金翘。
六年不见江梅影，长觉归心似旆摇。
夜闻风声
杨万里（宋代）

作寒作暑无处避，开花落花尽他意。
只有夜声殊可憎，偏搅愁人五更睡。
幸自无形那有声，无端树子替渠鸣。
斫尽老槐与枯柳，更看渠侬作麽生。
杜仲高高九万相会
戴复古（宋代）

杜癖诗无敌，高髯画绝纶。
笑谈能不朽，富贵或成尘。
今古多奇事，乾坤几怪民。
相逢不容易，一醉楚江滨。
梦得亭上
陈渊（宋代）

雷霆卷地滩声急，旌旆摇空树影寒。千古西山留爽气，雨馀容我倚栏看。
秋夜感遇十首以孤村一犬吠残月几人行为韵 其九
陆游（宋代）

昔遇高皇帝，同朝多伟人。哀哉逝不留，焄蒿返苍旻。

存者才一二，相望不得亲。秋风闻雁过，老泪沾衣巾。
道室述怀
陆游（宋代）

养心功用在还婴，肯使秋毫有妄情？二寸藤冠狂道士，一编蠹简老书生。
狐妖从汝作人立，金价在吾如十轻。
地肺终嫌近朝市，明年泝峡上青城。
偈
释彦孜（宋代）

若是谛当汉，通身无隔碍。举措绝毫釐，把手出红尘。

拨开向上窍，当头劄定，不犯锋棱。转握将来，应用恰好。

丝毫不漏，函盖相应。任是诸佛诸祖，觑著寒毛卓竖。
春寒六首
陈造（宋代）

稍稍春光到眼中，冲寒试与小搘筇。
杏花已尾樱桃拆，正要深红间淡红。
蝶恋花（林钟商）
张先（宋代）

绿水波平花烂漫。照影红妆，步转垂杨岸。别后深情将为断。相逢添得人留恋。

絮软丝轻无系绊。烟惹风迎，并入春心乱。和泪语娇声又颤。行行尽远犹回面。
丑奴儿
王灼（宋代）

东风已有归来信，先返梅魂。雪斗纷纷。更引蟾光过璧门。

绿衣小凤枝头语，我有嘉宾。急泛清尊。莫待江南烂漫春。
花犯•夏夕闻隔楼弦弄有感
沈谦（清代）

簟波平，残灯半灭，三更梦初醒。两眸炯炯。见斜月穿窗，閒弄花两。

蓦然坐起罗衣冷。隔楼笙管竞。遥想像、翠帘红烛，空房真寂静。

回思少年爱追凉，槐阴携艳质，香肩曾并。消薄醉，记亲煮、凤团双饼。

歌懒奏、笑垂素颈。今隔着、银河千万顷。都不道、那时轻诺，海榴花外等。
游匡庐晓行太阳山白鹤峰道中，次李少荃韵
彭玉麟（清代）

月破松梢晓，诗吟马上秋。
凉风侵帽角。
曙色淡鞭头。
树影连村合，泉声咽石流。
山花红夹道，揽辔任勾留。
遥峰飞白鹤，野趣逼天真。
境僻风尘壑，山高月近人。
炊烟横鸟道，晓雾暗车尘。
莫动悲秋感，丹枫别有春。
品外泉
王世贞（明代）

张陆真成足迹疏，谱中泉味未应如。园林百果登科尽，荔子才将首寄居。
李谟吹笛歌
田锡（宋代）

洛阳少年称李谟，众推横笛多功夫。当时教坊第一部，算得比衣皆不如。

天津杨柳笼桥绿，胧月澹烟何处宿。不怕金吾禁夜严，偷得新翻禁中曲。

曲中次第能记持，尽向乔栏闇谱之。性聪心慧归来习，分明把向月中吹。

五音嘈囋相搀出，呼宫吸徵尤奇崛。谁羡曹纲善琵琶，未说阳陶能觱栗。

缠声不断如连环，重声忽转如回山。清新不比落梅曲，飘飖乍象霓裳翻。

碎节繁音交砉騞，南箕鼓风箫籁窄。一斛明珠一索穿，撒落金盘催曲拍。

铮摐大抵声雄豪，历历出群宫调高。丰隆惊得蛟螭起，雨趁云随初啸嗥。

每到换头多顿挫，一声忽迸疑轰破。玲珑祇许牙枝催，清脆不容他乐和。

宫城响应声更辉，夜静月明诸处闻。何人懒忆马南郡，知予已胜桓将军。

明皇上楼初听得，听罢沈呤都不测。宣令遍询坊巷中，旋使王人捕入宫。

李谟悉心以实封，皇慈由是宽其罪。后来落魄如散仙，扁舟玩月江湖天。

绣囊探出金线管，扬眉舐唇徒自怜。惊神动鬼吹一曲，指法尤高气海圆。

波浪无风帖然静，千里水面铺轻烟。水族精灵潜鼓舞，老龙变见来相顾。

因将铁笛相对吹，李谟未识无惊怖。乃知艺但出众奇，不独人知鬼亦知。
菩萨蛮 其二 草堂觅句
李佩金（清代）

绿芜春远裙腰衬。寻诗天气新晴稳。池草梦初醒。窗纱镂翠痕。

晴庭人静处。两两幽禽语。犹记擘吟笺。闲凭卐字兰。
偈颂一百零四首
释绍昙（宋代）

三伏炎蒸，汗流如雨。
一茎草上建琼楼，彻骨贫穷敌国富。
和宋永兄围棋青字韵因成五绝
黄公度（宋代）

一胜一负乃常事，七纵七擒真妙机。
九械难窥墨翟守，六奇终破白登围。
忆旧隐
实乘（清代）

孤馆静无人，飞花竞狼藉。阳春忽己徂，愁思起日夕。

念彼远峰青，面此浮云白。苍苍屋后松，巢鹤待归客。
天香 龙涎香
曹贞吉（清代）

孤屿荒寒，断潮呜咽，抱珠神物浓睡。蜃雾成楼，绡宫喷雪，点点鲛人清泪。

红薇露湿。早酿就、都梁佳致。巨舶长风破浪，似带海山鳞尾。

春闺夜阑烟细，郁空青、水天霞气。漫惹雨丝沾洒，金猊声碎。

凤胫一枝深炷。偎翠袖、余寒恋纤指。莫放悠飏，绣帘匝地。
送李致远安远簿 其一
洪咨夔（宋代）

四海几青眼，五车今白头。信天投矮屋，觅地起岑楼。

山迥风烟合，江平潦雾收。谁欤人物计，留取备枚邹。
五月十三一下湾始入舟居
陆深（明代）

淡云微雨带青山，细柳新蒲水一湾。人世百年真梦里，圣恩今一是生还。

来看海鹤迎风舞，坐爱江鸥尽一閒。京国风尘能化白，临流偏诧鬓毛斑。
宿秀峰寺
胡宿（宋代）

夕钟初断海鲸音，投宿香园半翠岑。冰簟浸床消客梦，水帘澄月伴僧吟。

雄风拂衽清凉极，珍树交柯翠翳深。一夜汉阴机事息，草堂虚论破烦襟。
南乡子（除夕又作）
李处全（宋代）

和气作春妍。已作寒归塞地天。岁月翩翩人老矣，华颠。胆冷更长自不眠。

节物映椒盘。柏酒香浮白玉船。捧劝大家相祝愿，何言。但愿今年胜去年。
次韵蒲左丞游虎丘十首
朱长文（宋代）

西溪风月宜真赏，东岭烟霞称苦吟。
他日黄扉勤论道，秋风一梦到山林。
浣溪沙
张磐（宋代）

习习轻风破海棠。秋千移影上回廊。昼长蝴蝶为谁忙。
度柳早莺分暖绿，过花小燕带春香。满庭芳草又斜阳。
菩萨蛮
晁端礼（宋代）

薄衾小枕重门闭。孤烟照著人无寐。风雨夜来多。春寒可奈何。

无闺香暖处。还解怜人否。只道不来归。那知心似飞。
集句七言绝句诗（一十二首。续拗体诗三首）
孙蕡（明代）

舞衫歌扇旧因缘，万事伤心在眼前。
云物不殊乡国异，夭桃窗下背花眠。
晚坐
丁伯桂（宋代）

小雨流花急，香风随晚荷。
清天闻野磬，高木乱秋波。
人度红桥少，灯来溪径多。
幽冥间一坐，深恐负苍萝。
恭祝皇祖定妃太妃九旬千秋诗
弘历（清代）

九帙欣看大寿跻，祥徵彤管更堪题。兰宫祝嘏孙曾绕，桐邸承堪子妇齐。

自是遐龄绵介祉，果然厚德致嘉禔。悬知百岁仍康健，更进霞觞此伫徯。
七夕钝轩集同人祭苍翁于隐学山房 其二
全祖望（清代）

为叹五君子，天中毕命时。共姜宣母教，枢使有孙枝。

姻娅清门重，宾寮合食宜。多情仗群从，聊以慰陵夷。
二使者游东山酒后寄诗走笔次韵
张栻（宋代）

壮岁几成山水癖，年来袖手不能豪。
忽传灯底诗篇好，但想云间屐齿高。
龙渊义塾记
宋濂（明代）

至正十三年九月某甲子，括苍章君溢，新建龙渊义塾成。

龙渊即龙泉，避唐讳更以今名。相传其地即欧冶子铸剑处，至今有水号剑溪焉。山深而川阻，与通都大邑相去远或二三百里，虽至近亦且半之，乡闾之子弟无所于学。章君之先世尝以为病，谋创桂山、仙岩两书院，以无恒产，未几而而皆废。章君深忧之，与诸子计曰：“无田是无塾也，其奚可哉？”遂樽节凡费，而用其余斥田至一百五十亩。其妻党陈京兄弟闻之，以曾大父适斋先生所遗二百三十亩有畸来为之助。章君曰：“吾事济矣！”乃卜地官山之阴，创燕居以奉先圣，而先师为之配，春与秋行舍菜之礼。

旁列四斋：曰逊敏，曰知通，曰敬乐，曰博约，以居弟子员。后敞正义堂，月旦、十五日鸣鼓，集多士，以申饬五伦之教。前建大门，榜之曰“龙渊义塾”，劈其修途，以达于东西。灌木嘉篁，前后蔽荫，盖郁然云。

岁聘行经修明之士以为讲师，诸生业进者，月有赏；才颖家单不能裹粮者，资之使成；其不帅教者，罚及之。田赋之出入，主塾事者司焉。日用有籍，月考朒赢，岁二会其数，有余则他贮，益斥田以广其业。石华、象溪二所复设别塾，以教陈氏族子之幼者，俟其长，乃赴龙渊受业。此其大凡也。

江浙行省参知政事石抹公闻而嘉之，檄本郡免其科繇，俾无有所与、章君既列条教，序而刻诸石，复惧来者不能保其终也，伻来，请濂记之。

惟古者之建学也，虽其为制有小大之殊，而所以导民衷、扶世防者则一也。龙泉旧为浙水东文献之邦，水心叶氏正则、西山真氏希元，后先以学鸣，声感气求，籁鸣机动，掇巍科而典雄藩者声华相望，一时文物，固尝盛矣。距今未及百年，而继之者鲜也，岂俗尚不同，遽有古今之异哉？亦系乎学之兴衰为何如尔？

章君有见于斯，不效于时俗封殖吝固以为肥家之计，乃辟塾聘师，以克绍先世之徽猷，其立志甚弘，而为功甚溥。陈京兄弟乐善好义，以助其成，自非适斋涵濡之泽，亦岂能至于是哉？

章君子之若孙，当夙夜以继志为事，毋丰己以自私，毋蠹蘖其间以启争端，毋狎非类而斁厥彝训，毋植朋党而互相低昂，庶几不负章君之意。脱有违于是，陈氏之中有端亮者宜匡正之。陈氏或不我屑也，则乡尹里师岂无勇于为义者。咸得纠之。乡尹里师又不我屑也，则县大夫之贤者，宜抚树而振发之。是则章君之塾可相传于无穷。虽然，无以远虑为也，夫具人之形体者，孰无人心哉！苟读濂文，宜战兢保守之，弗暇矧敢坏。因书之以为记。
独游
苏去疾（清代）

独游泉上寺，篁翠杂衣凉。灌木吟山路，春禽向夕阳。

禅房深晚秀，空谷静天香。坐对双溪水，濠梁辨未忘。
寄题钱申仲漆堂隐居四首 其一 望云亭
孙觌（宋代）

昔年隐君子，共修地下文。王官竟不返，幸树十里春。

哀哉抱长思，恸哭苍山根。肠回日万周，系此三尺坟。

伤心閟黄壤，矫首望白云。云去无处所，泪湿冢前麟。
艮岳百咏 巢凤阁
李质（唐代）

朝阳鸣处有亭梧，争似珠帘映绮疏。丹穴来仪听九奏，不妨于此长鹓雏。
雨中
刘敞（宋代）

萧萧过轩雨，物色送春归。树绿初成盖，垣青半长衣。

吟怀空扰扰，愁思动依依。想似江南景，草长莺乱飞。
白石晴烟
唐璧（明代）

满山白石粲瑶英，晴罩鲛绡一片轻。错讶仙羊眠不起，云霄无路觅初平。
十虫吟 其八
舒岳祥（宋代）

虫有蛀地牛，曲吻利如钩。趯取尾作首，倒行腹为头。

燥土作陷尾，露喙伺其幽。小虫误过之，一入出无由。

小儿嫉其然，取彼众中酋。缚置它穴口，其类亦相仇。

一引两得之，尽置清溪流。
题画蛱蝶小扇
周紫芝（宋代）

花里飞来粉翅疏，香罗扇上得形模。只缘容易无人爱，但说滕王蛱蝶图。
舟中峡口
真山民（宋代）

乱山如碧玉，处处见鹃花。
水涨傍分港，舟行倒走沙。
宿依沽酒市，饭过钓鱼家。
喜脱风波险，推篷数暝鸦。
赠颍昌府化士
饶节（宋代）

异时得交天下士，触目琳琅珠玉间。年来林下龟藏六，一见道人聊解颜。
江西道中
王质（宋代）

落日平西树起烟，乱山缺处水连天。城楼突兀栖云表，树影参差落眼前。

倒引归心缠客病，欲随飞鸟渡平川。不辞茧足投微径，慰藉征行有晚蝉。
临江仙
元好问（金朝）

荷叶荷花何处好，大明湖上新秋。红妆翠盖木兰舟。

江山如画里，人物更风流。

千里故人千里月，三年孤负欢游。一尊白酒寄离愁。

殷勤桥下水、几日到东州。
东隐
湛若水（明代）

君隐相江东，东江汇门前。园涉日成趣，猿鸟相周旋。

问是谁东邻，我屋罗浮烟。
玉山客夜
李龏（金朝）

暂凭尊酒送无寥，香印风吹字半销。明月断魂清蔼蔼，桑林蚕后尽空条。
五月十二日骑马北城堤上有感
程敏政（明代）

北郭薰风散马蹄，绿杨千树水禽啼。蓬莱拥翠承金阙，太液分香绕玉堤。

去国不知人老大，临流还识路东西。红尘白发诗情减，缓策吟成日向低。
哭陷边许兵马使
曹唐（唐代）

北风裂地黯边霜，战败桑干日色黄。故国暗回残士卒，

新坟空葬旧衣裳。散牵细马嘶青草，任去佳人吊白杨。

除却阴符与兵法，更无一物在仪床。
题孙宫允园亭用马司业韵三首 其一
王慎中（明代）

敞阁偏临壑，幽林复带波。叶繁栖凤竹，蔓结偃虬萝。

吴树三春暗，江涛八月多。更怜垂钓处，凫鹜静烟蓑。
雨夜
戈涛（清代）

凉气入庭竹，潇潇声作秋。应知今夜雨，顿长百泉流。

淇水经前渡，苏门忆昔游。十年弹指事，伏枕梦悠悠。
闻江十吴九得洛相酒戏呈二首 其一
刘敞（宋代）

洛城春酒碧霞光，东阁遥分东观郎。陈侠应嗤伯松拙，魏侯元惜次公狂。
诗人
姜特立（宋代）

自古诗人多坎壈，早达唯有苏长公。
流离岭外七年谪，受尽人间半世穷。
我方六十遇明主，前此独卧空山中。
岂唯食粥动经月，门外往往罗蒿蓬。
呜呼诗人天爱惜，不与富贵唯穷空。
彼苍於我亦厚矣，但畀明月和清风。
偈颂一百三十六首 其一○五
释惟一（宋代）

入理深谈，语非语，默非默。量材补职，武是武，文是文。

用舍临时，剸裁在我。只如将丈六金身作一茎草用，将一茎草作丈六金身用。

寰中天子敕，塞外将军令。
双麟献瑞为三水郑尹二子归赴闽试并完亲
庞嵩（明代）

徐卿二子闽中杰，单父三年膝下随。早解诗书传赤绂，夜来灯火度青藜。

即看去辙追腾骥，且拟登龙叶梦罴。故国若绚花县绩，为言歌颂有民碑。
壶天八景 其五 华渚神踪
邓林（宋代）

试问青冥跨鹤仙，经游华渚是何年。风云长护三生石，留得遗踪尚俨然。
齐天乐 吉祠秋集，分咏，得废池
易顺鼎（清代）

廿年乔木言兵倦，扬州旧游何许。瘦鹭窥肩，枯蝉感鬓，来对荒波自语。

画阑在否。有飘泊春魂，落花曾住。不似宫沟，替人能寄怨红句。

枯荷又兼暮雨。紫萍无赖甚，空自来去。太液秋风，昆明春水，回首汉家箫鼓。

他时倦旅。怕一角寒漪，也无寻处。照影冰奁，素娥愁更苦。
万年人语
不详（唐代）

宁食三斗尘，无逢权怀恩。
隗嚣宫晚望
许棠（唐代）

西顾伊兰近，方惊滞极边。水随空谷转，山向夕阳偏。

碛鸟多依地，胡云不满天。秋风动衰草，只觉犬羊膻。
忆旧游（过故园有感）
张炎（宋代）

记凝妆倚扇，笑眼窥帘，曾款芳尊。步屟交枝径，引生香不断，流水中分。忘了牡丹名字，和露拨花根。甚杜牧重来，买栽无地，都是消魂。

空存。断肠草，伴几折眉痕，几点啼痕。镜里芙蓉老，问如今何处，绾绿梳云。怕有旧时归燕，犹自识黄昏。待说与羁愁，遥知路隔杨柳门。
荔枝香近
袁去华（宋代）

晓来丹枫过雨，净如扫。霜空横雁，寒日翻鸦，惊嗟岁月如流，更雁酒迷花恼。转眼吴霜，点鬓催老。

细思欢游旧事，还自笑。断雨残云，都总似、梦初觉。锦鳞书断，宝箧香销向谁表。尽情说似啼鸟。
鹿角笔床
梁以壮（明代）

笔床一鹿角，閒亦与吾期。蕉梦三年冷，江花独卧知。

可能触文思，休问逐争时。颇怪山中物，偏于风雅宜。
吕颜野饮醉中寄五绝句次其韵
李廌（宋代）

醉倒南山卧白云，满天诗思不胜春。
黄鸡白酒真堪乐，谁道蓬蒿有此人。
水调歌头
管鉴（宋代）

举俗爱重九，我辈更钟情。良辰好景，赏心乐事古难并。正是朝廷闲暇，四序均调玉烛，一路庆丰登。况值循良守，酒与政俱成。

倚危亭，持玉斝，泛金英。风高日淡，一天秋色共澄清。指点云间岳镇，寿与两宫齐久，天地永成平。岁岁同民乐，持此报君恩。
梅花村怀东坡
韩鸣凤（明代）

天汉桥西雪里村，昔年仙迹到今存。峰头白鹤留形影，洞口梅花写梦魂。

剪碎山云飞锦字，呼来江月坠芳尊。青苗有意不归去，啼鸟野花空掩门。
渔庄
岳榆（元代）

黄华丹树绕渔庄，锦瑟秋风子夜长。
惊起水禽栖不定，背人飞去不成行。
西江月·缥缈波明洛浦
张炎（宋代）

缥缈波明洛浦，依稀玉立湘皋。独将兰蕙入离骚。不识山中瑶草。月照英翘楚楚，江空醉魄陶陶。犹疑颜色尚清高。一笑出门春老。
宫词 其九十三
周彦质（宋代）

五云宫阙郁岧峣，尤称濛濛瑞雪飘。中使到来东上阁，传宣初放紫宸朝。
永叔内翰见索谢公游嵩书感叹希深师鲁子聪几
梅尧臣（宋代）

昔在洛阳时，共游铜驰陌。
寻花不见人，前代公侯宅。
深堂锁尘不，空壁斗蜥蜴。
楸阴布苔绿，野蔓缠石碧。
池鱼有偷钓，林鸟有巧射。
园隶见我来，朱门暂开辟。
园妇见我还，便扫车马迹。
何以扫马迹，实亦畏他客。
我辈唯适情，一叶未尝摘。
他人或所至，生斗不得惜。
又忆游嵩山，胜趣无不索。
各具一壶酒，各蜡一双屐。
登危相扶牵，遇平相笑噱。
石捣云衣轻，岩裂天窗窄。
上饮醒心泉，高巅溜寒液。
下看峰半雨，广甸飞甘泽。
夜宿岳顶寺，明月入户白。
分吟露气冷，猛酌面易赤。
明朝循归途，两胫痛苦刺。
日旱就马乘，香草路迫厄。
却望峻极居，已与天外隔。
薄暮投少林，漱濯整冠帻。
碑观巡幸僧，指古定空壁。
誓将新咏章，灯前互诋擿。
杨生謢己短，不字不肯易。
明年移河阳，簿书日堆积。
忽得谢公书，大夸游览剧。
自嵩历石堂，藓花题洞额。
其文曰神清，固非人笔画。
乃知二公贵，逆告意可赜。
遂由龙门归，里堠环数驿。
我时诗以答，或歌或辨责。
责我不喜僧，性实未所获。
凡今三十年，累冢拱松柏。
唯与公非才，同在不同昔。
昔日同少壮，今且异肥瘠。
昔日同微禄，今且异烜赫。
昔同骑破鞯，今控银辔革。
昔同自讴歌，今执乐指百。
死者诚可悲，存者独穷厄。
但比死者优，贫存何所益。
题僧房双桐
王昌龄（唐代）

棕榈花满院，苔藓入闲房。
彼此名言绝，空中闻异香。
杂咏一首
彭汝砺（宋代）

小林幽径自春华，不似城头望处佳。山色倚云千万里，蓬门穿水两三家。

声闻翠筱纷纷叶，香落寒梅细细花。更上幽亭望南北，欲随幽鸟到天涯。
癸亥日泊舟吴会亭
范成大（宋代）

去年春盘浙江驿，湛湛清波动浮石。
今年春盘吴会亭，冥冥细雨湿高城。
天边作客风沙里，今年去年成老矣！
客心古井冷无波，过眼人情亦如水。
忆昔三生住翠微，偶来平地著征衣。
山中故人应大笑，扁舟坐稳何当归？
河上莫归过南湖二绝
苏辙（宋代）

西来白水满南池，走马池边日落时。
桥底荷花无限思，清香乞与路人知。
淤田水浅客来迟，解舫都门问几时。
谁道两京鸡犬接，差除屈指未曾知。
中秋旅怀
尚能（唐代）

所畜惟骚雅，兼之得固穷。望乡连北斗，听雨带西风。

稼穑村坊远，烟波路径通。冥搜清绝句，恰似有神功。
野轩偶书
张继先（宋代）

日月双萤火，乾坤一鹊巢。野轩有凉户，谁敢等闲敲。
晓发桐庐
权德舆（唐代）

客路去漫漫，桐溪上水滩。扣船乘晓月，欹枕听回滩。

烟重江枫湿，沙平宿鹭寒。闲吟试一望，疑在画屏看。
潘义荣惠木犀二首 其一
吕本中（宋代）

年年无酒对新秋，辜负凉天懒出游。想得故人怜我病，故分岩桂洗穷愁。
告别晦庵晦庵有惜别语因用张志和答陆羽问作诗呈之
赵蕃（宋代）

负笈初忘道阻长，求船翻为岁奔忙。一尊故惜时重与，四海当知别未尝。

渭北江东无异辙，太虚明月本同光。属公忽讳轻为别，遣客仍知醉不忘。
李少府厅吊李元宾遗字
孟郊（唐代）

零落三四字，忽成千万年。那知冥寞客，不有补亡篇。

斜月吊空壁，旅人难独眠。一生能几时，百虑来相煎。

戚戚故交泪，幽幽长夜泉。已矣难重言，一言一潸然。
赠景贤玉涧鸣泉琴
耶律楚材（元代）

玉泉珍惜玉泉琴，不遇高人不许心。素轸四三排碧玉，明徽六七粲黄金。

临风好奏朝飞曲，对月宜弹清夜吟。赠与龙冈老居士，须教下指便知音。
三山杜门作歌
陆游（宋代）

高宗下诏传神器，嗣皇御殿犹挥涕。
当时获缀鵷鹭行，百寮拜舞皆歔欷。
小臣疏贱亦何取，即日趋召登丹陛。
鸣呼！桥山岁晚松柏寒，杀身从死岂所难！
颂古七首 其三 须弥山。
释克勤（宋代）

石笋抽条，泥牛吼月。谁料同舟自胡越，应机涌出须弥卢。

一念不生，何处雷，无处雪，金刚宝剑当头截。
次韵子瞻寄贺生日
苏辙（宋代）

弟兄本三人，怀抱丧其一。
颀然仲与叔，耆老天所骘。
师心每独往，可否辄自必。
折足非所恨，所恨覆鼎实。
上赖吾君仁，议止海滨黜。
凄酸念母氏，此恨何时毕。
平生贤孟博，苟生不谓吉。
归心天若许，定卜老泉室。
凄凉百年後，事付何人笔。
于今兄独知，言之泣生日。
行饭暮归
陆游（宋代）

宿疾去如扫，出门芒屦轻。
菊丛寒蝶闹，枫叶夕阳明。
结阵看鸦集，衔衣喜犬迎。
踟躇搔白首，诗句入经营。
史记三十六首 其十八 聂政
郑学醇（明代）

结好宁论百镒金，此生然诺为谁深。濮阳仗剑酬知己，不负穷交一片心。
晚凉閒步
邵雍（宋代）

得处亦多矣，风前任鬓班。
年过半百外，天与一生閒。
莹净云间月，分明雨后山。
中心无所愧，对此敢开颜。
独游沧浪亭
顾晞元（清代）

如此亭台竟寂寥，咏歌人去鹤难招。小桥流水门双板，夕照西风柳万条。

千古知公轻谪宦，十年老我尚吹箫。东阳旧馆苍凉甚，衰草寒烟一例消。
无题
曾广钧（清代）

一字偶然拈佛号，须当漱口一千年。非关世道人情薄，自是生辰命运偏。

赠尔镂金重叠钏，荐之约指一双莲。从今莫问崔罗什，海雁江鳞各有天。
秋雨初霁
杨万里（宋代）

松竹阴寒分外苍，芭蕉花湿梦中香。
抽身朱墨尘埃里，入眼山林气味长。
今日更无秋热去，晓晴犹带雨余凉。
却将白发三千丈，缲作霜丝补锦囊。
杨和王挽章五首
曹勋（宋代）

帝谓关张勇，气吞豺虎群。
忠诚昭白日，始卒翊明君。
灭沿台躔耀，哀荣凤口坟。
传家有贤嗣，泪血入江云。
战作誉蚊诗
王允皙（清代）

炎方有微虫，众口交詈毁。惟予曰不然，此物甚可喜。

儒生习书寝，荒坠志业始。嗡然下嘬之，左右立监史。

日中各有事，不出使徐理。黄昏独无畏，结阵压重垒。

金鼓以作气，暗袭勇夫耻。朱门盛卫设，扇拂交帱几。

南山伐蒿艾，熏灼涸人髓。此曹吝躯血，不舍以至死。

汝前忽复回，意若示轻鄙。幸能忍须臾，卑飞过贫里。

贪财复惜命，今古情尽尔。汝持身作注，得尺甘丧咫。

一饱细可怜，道固不欺诡。君看夸夺徒，仁义日挂齿。
观物吟
邵雍（宋代）

淳厚之人少秀慧，秀慧之人少审谛。
安得淳厚又秀慧，与之共话人间事。
和懒庵八睡诗夕睡
邓云霄（明代）

谁信华胥在小斋？人间万事总忘怀。閒来展簟看山卧，山气新晴夕更佳。
陜西秋禾被旱歉收诗以言志 其二
弘历（清代）

地高凿井苦无由，禾歉应知有窜流。咨尔长官善抚恤，慢言二麦尚丰收。
过陂子迳五十余里，乔木蔽天，遣闷七绝句
杨万里（宋代）

芦深石路旋芟开，藤絓肩舆却倒回。
兰蕙连山为谁好，芭蕉满谷不缘栽。
送颍川使君韩司门
郑獬（宋代）

喜君又佩鱼符去，驷马雍容朱两轓。
自昔诸侯颍阴国，太平宰两魏公孙。
水边日落旌旗暗，花外风高鼓角喧。
到部行春应未晚，绿村正是杏梢繁。
释弟
金履祥（宋代）

我生半世尚茫茫，西既隔谷东如汤。
众责今方四面至，百为尽要一身当。
仲兄摘实瓜几少，伯氏刈葵根已伤。
康叔周公本相睦，休滋俗见积参商。
壬戌仲春隆庆因老留上蓝与琏老往还余续至相过浃旬言别
曾丰（宋代）

山立堂堂古白眉，一龙一象殿江西。春秋多寡弟兄是，朝暮往还宾主谁。

藤坐蒲团邀二妙，其间著我成三笑。无夏无夷迹自融，不儒不释心相照。

远公送出如欲留，陶令辞行如欲休。殊觉上蓝今胜践，少分前辈旧风流。
己亥十一月十三日南郊祭天斋宫即事赐太师
赵佶（宋代）

报本精禋自国南，先期清庙宿斋严。层霄初扩同云霁，暖吹俄回海日暹。

十万军容冰作阵，九街鸳瓦玉为檐。肃雍显相同元老，行庆均釐四海沾。
次韵和匏庵实录馆同人摄影偶志之作
陈宝琛（清代）

孤臣无分再瞻天，晚直瀛台辄泫然。复土何年稽一哭？紬书终老息诸缘。

看看兴庆班馀几，历历开元事满前。他日梦华各成录，能忘此会玉堂仙？
寄清旷邓隐夫
艾性夫（元代）

去年菊里辱经过，秋思萧萧又草坡。
兵火东南关气数，交游湖海隔风波。
书缘辟乱经年少，诗想忧时近日多。
倘有鳞鸿幸相寄，青灯无奈忆君何。
壬子七月十六日夜月蚀五首 其五
程俱（宋代）

烂银盘从海东出，云楼半开壁斜白。时有幽人自往来，兰佩相逢桂香陌。
满庭芳·昔年名利
马钰（金朝）

昔年名利，役碎顽心。气财酒色深沈。方寸之间，荆棘仿佛成林。因遇风仙省悟，觉从前、罪业弥深。便改正，便改正改正。改正改正。游历天心地肺，结云朋霞友，月伴风邻。自在逍遥快乐，绝尽搜寻。假使贫人退道，得荣华、富贵人钦。我不肯，我不肯不肯，不肯不肯。
簿书
晁公溯（宋代）

杨梢飞雪满城风，暖日催花烂熳红。
诗兴消磨浑欲尽，一春心事簿书中。
秋思
陆游（宋代）

湖边一夜霜，庭树无秋声。
嬾不近笔砚，何以纾幽情？但有一睡耳，展转无由成。
起拥地炉暖，坐待天窗明。
游虎丘岩偶题壁韵叶因分字联句赠林谦之
陈俊卿（宋代）

走笔题诗问起居，近来导引复何如。
从教两鬓霜无数，却要三田为有余。
示病想同摩诘病，读书还著子云书。
梅霖十日宜高爽，试共登楼一豁舒。
晓起折梅
陆游（宋代）

织女斜河漏已残，长庚配月夜将阑。
小桥幽径无人见，折得梅花伴晓寒。
高宗建炎初祀昊天上帝
佚名（隋代）

于赫上帝，乘龙御天。
惟圣克事，胆乡斯虔。
度豆云妨，灵猋且旋。
载锡休祉，其惟有年。
山城
甘运瀚（清代）

萧瑟山城景，凭栏动客愁。湿云闲晚雨，落叶酿深秋。

地僻吟情迥，寒多酒力柔。不堪摇落意，清夜独闻讴。
赴江陵途中寄赠王二十补阙李十一拾遗…员外翰林三学士
韩愈（唐代）

孤臣昔放逐，血泣追愆尤。汗漫不省识，恍如乘桴浮。

或自疑上疏，上疏岂其由。是年京师旱，田亩少所收。

上怜民无食，征赋半已休。有司恤经费，未免烦征求。

富者既云急，贫者固已流。传闻闾里间，赤子弃渠沟。

持男易斗粟，掉臂莫肯酬。我时出衢路，饿者何其稠。

亲逢道边死，伫立久咿嚘。归舍不能食，有如鱼中钩。

适会除御史，诚当得言秋。拜疏移閤门，为忠宁自谋。

上陈人疾苦，无令绝其喉。下陈畿甸内，根本理宜优。

积雪验丰熟，幸宽待蚕麰.天子恻然感，司空叹绸缪。

谓言即施设，乃反迁炎州。同官尽才俊，偏善柳与刘。

或虑语言泄，传之落冤雠。二子不宜尔，将疑断还不。

中使临门遣，顷刻不得留。病妹卧床褥，分知隔明幽。

悲啼乞就别，百请不颔头。弱妻抱稚子，出拜忘惭羞。

黾勉不回顾，行行诣连州。朝为青云士，暮作白头囚。

商山季冬月，冰冻绝行輈.春风洞庭浪，出没惊孤舟。

逾岭到所任，低颜奉君侯。酸寒何足道，随事生疮疣。

远地触途异，吏民似猿猴。生狞多忿很，辞舌纷嘲啁。

白日屋檐下，双鸣斗鸺鶹.有蛇类两首，有蛊群飞游。

穷冬或摇扇，盛夏或重裘。飓起最可畏，訇哮簸陵丘。

雷霆助光怪，气象难比侔。疠疫忽潜遘，十家无一瘳。

猜嫌动置毒，对案辄怀愁。前日遇恩赦，私心喜还忧。

果然又羁絷，不得归锄耰.此府雄且大，腾凌尽戈矛。

栖栖法曹掾，何处事卑陬。生平企仁义，所学皆孔周。

早知大理官，不列三后俦。何况亲犴狱，敲搒发奸偷。

悬知失事势，恐自罹罝罘。湘水清且急，凉风日修修。

胡为首归路，旅泊尚夷犹。昨者京使至，嗣皇传冕旒。

赫然下明诏，首罪诛共吺。复闻颠夭辈，峨冠进鸿畴。

班行再肃穆，璜珮鸣琅璆.伫继贞观烈，边封脱兜鍪。

三贤推侍从，卓荦倾枚邹。高议参造化，清文焕皇猷。

协心辅齐圣，致理同毛輶。小雅咏鹿鸣，食苹贵呦呦。

遗风邈不嗣，岂忆尝同裯.失志早衰换，前期拟蜉蝣。

自从齿牙缺，始慕舌为柔。因疾鼻又塞，渐能等薰莸。

深思罢官去，毕命依松楸。空怀焉能果，但见岁已遒。

殷汤闵禽兽，解网祝蛛蝥。雷焕掘宝剑，冤氛消斗牛。

兹道诚可尚，谁能借前筹。殷勤答吾友，明月非暗投。
一剪梅
储慧（清代）

旭日东升上海棠。红映雕梁。绿映瑶窗。晓妆才罢出兰房。

罗袂生香。锦袜生凉。

风送飞花处处飏。鸭唼回塘。燕啄回廊。流萤也解惜春光。

半学调簧。半劝飞觞。
游平山堂同华师道作
龚锡纯（清代）

漫将仪礼质欧阳，稽首文章太守堂。门下曾苏开北宋，眼前桃李属东皇。

卷帘山色江南好，刻竹歌声阁外长。只有醉翁能独醒，后生何处问津梁。
祝英台近 病起偶成，用竹垞集中韵
张玉珍（清代）

雁书沈，芳信远。丽句写纨扇。小极无聊，睡也几曾倦。

纵有鸿雪行踪，絮泥心事，都付与、旧时莺燕。

蜡灯泫。早又院落黄昏，萤火两三点。曲录阑干，不语苦凭遍。

倩携绿绮轻弹，一天离恨，任香影、回风低捲。
除夜会饮南湖怀王巩
苏辙（宋代）

岁晚城东故相家，夜听帘外落琼花。
醉眠东阁银釭暗，起视中庭内竹斜。
鲁酒近来无奈薄，秦筝别后苦闻夸。
思君倦对空陂饮，归去纷如日莫鸦。
雁屏
韦骧（宋代）

羽翮本云程，丹青入小屏。长年离远塞，尽日啄寒汀。

暮角无惊势，春风悄去翎。几回疑繫帛，旅枕梦初醒。
李主簿携具为别索诗 其一
王世贞（明代）

五陵车马日翩翩，上客空劳玳瑁筵。欲觅阮家青眼去，只烦流水两三弦。
腊月二十五日立春途中作
潘希曾（明代）

涉世艰关懒著鞭，催人节物苦推迁。冬归不待一年尽，春到仍争五日先。

綵仗土牛何处击，青丝纤手若为传。阴崖穷谷还生意，惟愿东风揽化权。
次栗夫韵答一夔招饮
王弼（明代）

闻君东篱把寒菊，对酒高歌霜满屋。
寻常闭门嗔索诗，此时下满皆神速。
想为悲秋发豪兴，十斗九空惊侍仆。
不然浩荡凌云句，岂是枯肠泥睟粥。
余时远客范阳西，土酝作酸那惯服。
廨舍冷落幸无花，若使见花增感触。
纷纷胥吏罗我前，纵有清吟谁采录。
兴来只据小胡床，仰视天际飞鸿逐。
今日归来眼始开，君有新诗盈卷轴。
况逢新条急卯酉，何得抽书清案牍。
我观官府束缚人，虽有良骥无逸足。
君于世事常超然，此意要是天下独。
垣西往事花底尊，何事犹烦致书促。
百年之内良可知，日月如梭走相续。
看我面如秋叶黄，愧君鬓似春条绿。
嗟我兹行亦跬步，节序何尝异风俗。
如君此诗极可赏，已自不及花前读。
世故相寻恒万端，正似河沙难计斛。
后来离别那可量，风尘悠悠恨川陆。
我今作戒非为花，十事九不如人欲。
古人嗜酒称酒圣，任渠嘲谤吾何辱。
送十瓜十梅易十竹于郑一
韩淲（宋代）

十瓜十梅得十竹，君应笑我喜可掬。芳华春育岂凡同，苦节冬藏惟劲独。

取才要记自高台，著实能忘本深谷。寄谢悠悠莫惊嗤，草木无情山涧绿。
劝农
孔毓玑（清代）

四民纷攘攘，农乃国家干。祈谷先祈年，岁岁劳宵旰。

谁司民牧先，敢惮为民先。方春时始和，布谷声声唤。

青旗届东郊，秧马中田遍。募夫载酒肉，遥遥向陇畔。

挥手招之来，官民喜相见。沾涂勿尔嫌，安心尝一脔。

尔民良苦辛，还愁勤惰半。越阡复度陌，祗为勤先劝。

惰夫方偃仰，胡从饮而啖。须尔前致词，时哉慎毋玩。
送傅龙图帅秦
孔武仲（宋代）

公才卓荦有施为，镇俗安边正及时。东壁图书迁秩峻，西州父老叹来迟。

门开细柳军无匹，剑下楼兰敌未知。闻道秦州多胜迹，登高能广少陵诗。
越女镜心（别席毛莹）
姜夔（宋代）

风竹吹香，水枫鸣绿，睡觉凉生金缕。镜底同心，枕前双玉，相看转伤幽素。傍绮阁、轻阴度。飞来鉴湖雨。

近重午。燎银篝、暗薰溽暑。罗扇小、空写数行怨苦。纤手结芳兰，且休歌、九辩怀楚。故国情多，对溪山、都是离绪。但一川烟苇，恨满西陵归路。
寄禅师
韩偓（唐代）

从无入有云峰聚，已有还无电火销。

销聚本来皆是幻，世间闲口漫嚣嚣。
咏史诗 黄河
胡曾（唐代）

博望沈埋不复旋，黄河依旧水茫然。沿流欲共牛郎语，只得灵槎送上天。
层城观
杨备（宋代）

秋星如弹月如梳，宫妓香添乞巧炉。
万缕千针同一意，眼穿肠断得知无。
和题毗陵荐福寺红梅
贺铸（宋代）

一种梅生禅老家，屋檐古干恣鼓斜。
诗人莫讶深红色，可胜寻常桃杏花。
奉陪知府内翰至卞山有诗五首 其三 朱氏山居
程俱（宋代）

嵚崎宝山麓，乱石如斗兽。云根尽中空，嘘吸弄昏昼。

兹山颇似之，无乃共灵构。如何在人境，有此泉石囿。

深岩隐荟翳，竹树两森秀。坡陀接烟磴，足力恣所究。

恍然天地开，远目千嶂骤。中营五亩宅，何必封石窌。

桑麻无外求，茶果供日富。夭条列僮奴，花草更黼绣。

生生所应有，取足谢奔走。嗟余四方志，老大无一就。

对此寸心惊，无因托圭窦。
塔院寺
孙传庭（明代）

名蓝薄暮挹新晴，云搆天开象外清。月色半空浮塔影，松涛满谷带钟声。

千年功德扬先后，万圣庄严佑我明。瞻礼不禁心地肃，欲从檀越悟三生。
再和韵上石塘吴
王奕（元代）

破笈兵韬久已焚，床头仅有易书存。
一观周礼归来后，依旧白云深闭门。
菩萨蛮 其一 读小山词
桂念祖（清代）

才华已为情锁损。那堪又被多情困。珠玉女儿喉。新词懒入眸。

清愁销不得。梦入莲花国。方信断肠痴。断肠天不知。
兴元府园亭杂咏·甚美堂
文同（宋代）

潭潭栋宇盛，窅窅轩窗辟。
高深与地称，可大张宴席。
府事如少休，兹焉会佳客。
塞下追忆乌江之会寄李诚之待制
范纯仁（宋代）

主人忘倦客忘归，长忆江边惜别时。日下青山犹促席，风冲画别正酬诗。

盘堆白玉鲈腴美，手擘黄金蟹壳肥。今日相思孤戍里，尘沙满眼鬓垂丝。
登碧岩寺卢舍那瑞像阁 其三
邹浩（宋代）

我住莲华法界中，尘尘刹刹本来同。旃檀一瓣聊兴供，吹满岩前万窍风。
白凤仙花
黄文灿（清代）

谁移玉树白云中，太古风光向不同。映月何须分色相，镂冰未许假玲珑。

初疑归鹤栖华表，转似群鸥避海翁。闻道子云曾入梦，眼前停候一飞翀。
陈尉括水伤冒雨下朱陀出示两诗次韵
洪咨夔（宋代）

娑竭宝藏移，列缺云气从。
平地决为壑，殓人锐於锋。
丰年变菜色，乐土生愁容。
须烦霹雳手，左耳劙乖龙。
感遇二十五首
张耒（宋代）

林居屏百患，覃思观幽遐。
炎黄已芜没，末路多玼瑕。
私智互驰骋，短长迭矜夸。
更相为祸福，胜负时纷拏。
超然赤松子，高笑在云霞。
和交代韩公绛端明别后见寄
赵抃（宋代）

关山晴晓过绵州，两蜀人思惠爱稠。去路旌麾朝日下，驾空桥爱接云头。

初观妙句离怀释，似酌清泉渴恙瘳。孤绪摇摇更东望，西楼千尺止三休。
偈颂一百四十一首
释师范（宋代）

九日当佳节，黄处处处新。
相逢多醉客，少见独醒人。
打草只要蛇惊。
次韵张叔清见寄
王十朋（宋代）

太学年时识一夔，婺溪掺别越三期。闽中大府子为掾，峡内孤城予把麾。

去隔关山共明月，归逢鱼雁寄新诗。苕溪昨夜梅花发，目对清标有所思。
过招国李家南园二首
李商隐（唐代）

潘岳无妻客为愁，新人来坐旧妆楼。

春风犹自疑联句，雪絮相和飞不休。

长亭岁尽雪如波，此去秦关路几多。

惟有梦中相近分，卧来无睡欲如何。
马上见残月
宋祁（宋代）

娟娟天外月，正见上朝人。
老桂欹藏树，织钩侧抱轮。
气清仍泛露，光淡即迎晨。
尚作裴回意，西楼对结邻。
送缘庵主
王灼（宋代）

上人久习静，闭门守一龛。
犹恐市尘染，西岷拨晴岚。
归来非本心，退结山中庵，
秋风入我袂，又往天之南。
南方盛法窟，誓志必穷探。
双径卧老龙，怀珠千丈潭。
东邻啸乳虎，眼光见眈眈。
礼足受半偈，安坐十年参。
我昔客吴楚，但爱云水涵。
不闻清庙瑟，浪走雪满簪。
相逢傥有日，为我举二三。
尺书附巴使，勿语洞庭柑。
次蔡介卿雪中风寄
蔡戡（宋代）

等閒栽遍小园花，剩拟春来赏物华。
不觉琼英先满树，更看缟带暗随车。
光摇玉镜冰初泮，冻屈金钩草未芽。
料得小桥人不到，江梅欺压任横斜。
和三门窦寺丞见寄
魏野（宋代）

风情不独少人同，满腹书宁愧郝隆。
职务恰如波正急，辎囊长似狱长空。
柳藏衙树侵堤绿，旗插楼船照岸红。
见说公余无一事，题诗多在禹祠中。
西园闲坐读韩城薛节妇传有感辄作长话
邓云霄（明代）

衙斋坐岁晏，西园草木腓。倚石抚孤松，苍干何崔巍。

闲披薜妇传，殉夫竟同归。激我侠烈肠，悲歌欲沾衣。

松风鸣谡谡，倒卷严霜飞。愁云自西来，白日惨无晖。

人生孰不死，此节古今稀。何地堪为葬，当在华山畿。

何物堪为奠，当采首阳薇。魂缠青陵蝶，伴逐湘江妃。

昔年两掬泪，应变为珠玑。双龙终会合，地下启重帏。

一坯掩香骨，千载留音徽。寄语须眉子，胡多习脂韦。
洞仙歌·雪云散尽
李元膺（宋代）

一年春物，惟梅柳间意味最深。至莺花烂漫时，则春已衰迟，使人无复新意。予作《洞仙歌》，使探春者歌之，无后时之悔。

雪云散尽，放晓晴池院。杨柳于人便青眼。更风流多处，一点梅心，相映远，约略颦轻笑浅。
一年春好处，不在浓芳，小艳疏香最娇软。到清明时候，百紫千红，花正乱，已失春风一半。早占取韶光共追游，但莫管春寒，醉红自暖。
题听春雨轩
束宗庚（元代）

阶头燕雨润流酥，柳底鸥波已可渔。
斗帐沉香欹枕后，青灯绮户把杯初。
不愁泥滑妨过骑，喜有田歌起荷锄。
明日云开花满眼，好令童子具蓝舆。
台城路 龙里道中作
易顺鼎（清代）

五更梦压关山重，晓风鞍背吹醒。堠裹鸡声，岩飘虎气，人与万山俱冷。

前村尚暝。渐茅屋晨炊，树梢青凝。杲杲初阳，马蹄踏碎乱峰影。

时清边尘久静。剩荒原废垒，吹角凄警。雨抱峰黄，天归箐黑，独鸟横飞烟顶。

图云关近。算瘴月蛮花，几回相等。万里天西，寒鸦将路引。
题张签判园林
戴复古（宋代）

园圃屋东西，从君一杖藜。
雨寒花蕊瘦，春重柳丝低。
亭馆常留客，轩窗总傍溪。
摩挲雪色壁，安得好诗题。
和叠山先生韵 其一
魏天应（宋代）

万叠青山只么青，从容时止又时行。斯文未丧予何畏，举世随流我独清。

日月精忠今古在，丘山道义死生轻。吾翁铁脊文翁似，无愧渊明与孔明。
文殊台
钱闻诗（宋代）

五台山里现文殊，人指此台名似虚。
正马东峰有狮子，恐曾高跨入匡庐。
奉谢王判府惠米
林光（明代）

寻常爱诵后山诗，却笑贫官解忍饥。何处还逢赵郡使，亦留青眼照寒微。
山居志感 其一
永瑛（明代）

江鸥只驯水，野鹤不受笼。孰云游方士，肯为尘所蒙。

风清紫芝谷，月白青莲峰。学道岁未晚，寻师吾远从。
次韵次卿林下行歌十首 其六
周紫芝（宋代）

身世无营策最良，年来幽事不多忙。饭牛欲起方朝露，种豆才归又夕阳。
吾富有钱时
王梵志（唐代）

吾富有钱时，妇儿看我好。
吾若脱衣裳，与吾叠袍袄。
吾出经求去，送吾即上道。
将钱入舍来，见吾满面笑。
绕吾白鸽旋，恰似鹦鹉鸟。
邂逅暂时贫，看吾即貌哨。
人有七贫时，七富还相报。
图财不顾人，且看来时道。
登辨觉寺
王维（唐代）

竹径从初地，莲峰出化城。窗中三楚尽，林上九江平。

软草承趺坐，长松响梵声。空居法云外，观世得无生。
池莲四咏分韵·花
刘子翚（宋代）

孤红低映岸，并艳远连汀。
露浥层层展，风披叶叶零。
江州送李侍御归东洛
方干（唐代）

独乘骢马去，不并旅人还。中外名卿贵，田园高步闲。

暮春经楚县，新月上淮山。道路空瞻望，轩车不敢攀。
过江游灵泉寺
李新（宋代）

徐卿才力已无双，几日飞书约渡江。
岸石有纹欺锦绣，野芦无数认旌幢。
酒投渤澥难招偶，诗筑长城欲受降。
玉尘清谈更通昔，定容寒月半侵窗。
清明
释斯植（宋代）

堤上寻春步较迟，马嘶芳草燕差池。
南楼烟雨清明日，正是佳人堕泪时。
赠别陈本容 其四
佘翔（明代）

笔阵相传自永和，右军书法更谁过。黄庭写赠清狂客，不为山阴换白鹅。
次韵子瞻子由题憩寂图二首
黄庭坚（宋代）

龙眠不似虎头痴，笔妙天机可并时。
苏仙漱墨作苍石，应解种花开此诗。
上下驿矶
陈造（宋代）

湖阴数里间，山麓矻两矶。
矶麓突江出，禹功不及施。
千古妨行舟，死生系毫厘。
我昔步矶上，雨歇暑气微。
惊湍下百尺，怒势轰千鼙。
尚忧坤轴动，无怪沙岸欹。
蛰龙渠得安，过鸟翅欲垂。
头眩胆为掉，坐叹舟上儿。
壮哉天下险，奸轨容抵巇。
如身护风寒，要地此几希。
今来岁华暮，去舟良坦夷。
人言水进退，寒暑分盛衰。
古来设险守，亦有可易时。
函谷与剑阁，秦汉尝用之。
人轻地亡重，正烦折箠笞。
恃险无兴国，兴国须藩篱。
帝王所取重，文武各攸司。
险易倏变改，即矶余可推。
散花之室六言
邓深（宋代）

本有献花佛事，何妨乞食歌姬。
若了悟不住相，斯参透无言师。
和周明瞻秋香五首
吴芾（宋代）

月窟仙人冷淡妆，鹅黄衫子翠罗裳。
虽无妖艳夸尘俗，别是人家一种香。
观宝林院塔偶成
赵抃（宋代）

宝山新塔冠山形，心匠经营不日成。突兀插天三百尺，庄严容日一千名。

下临泉窦灵鳗蛰，上拂云端过雁惊。入境行人十馀里，指浮图认越王城。
和泉伯幽思韵二首
曹勋（宋代）

萧萧云日静，细细竹风侵。
窗影方虚白。炉烟一没沉。
帝乡怜久客，归梦亦何心。
洞户褰珠纲，应烦问藁砧。
献郑都官
虚中（唐代）

早晚辞班列，归寻旧隐峰。代移家集在，身老诏书重。

药秘仙都诀，茶开蜀国封。何当答群望，高蹑傅岩踪。
过庐陵观战场有感
吴秉谦（清代）

庐陵昔日建和门，风鹤惊心故垒存。白骨未销春战血，青磷空垒夜归魂。

断烟匹马迷荒寺，落日寒鸦返暮村。回首赣江三楚外，十年往事总难论。
题林希虞别驾亭子二首 其二
郑岳（明代）

临流閒自适，寤往未为迟。门静云深锁，天空鸟独知。

衣巾还古调，歌咏乐清时。隔水邻庄近，相过不用期。
晓月未没顺风泛太湖期以明日与悦斋会
程公许（宋代）

明月伴我酒家眠，五更顺风催放船。
月波荡湖湖欲溢，扶桑夺染半天赤。
湖山破晓郁青苍，坐觉山与船低昂。
少年负气隘湖海，老虽敛缩余心在，
叩舷一笑宇宙宽，瓮一那可差别观。
蒲帆瞬息几百里，峨峨阊门尺有咫。
五湖千古自清风，诘朝持叩柱史。
题鹿田西寺壁
吴琳（宋代）

为从吏隐招提宿，相望城中隔几尘。
云暗雨来疑是晚，山深寒在不知春。
锄松得石添幽径。接竹通泉隔近邻。
此去又寻三洞约，初平应怪我来频。
偈倾一百六十九首
释智朋（宋代）

兜率宫中把不定，松山山裹借场开。
普天匝地皆泥水，那更当生补处来。
惜秋华·七夕
吴文英（宋代）

露罥蛛丝，小楼阴堕月，秋惊华鬓。宫漏未央，当时钿钗遗恨。人鬓梦隔西风，算天上、年华一瞬。相逢，纵相疏、胜却巫阳无准。
何处动凉讯。听露井梧桐，楚骚成韵。彩云断、翠羽散，此情难问。银河万古秋声，但望中、婺星清润。轻俊。度金针、漫牵方寸。
命张宗苍仿吴镇笔意图成诗以题之
弘历（清代）

神韵无少欠，溪壑不大似。善师古者然，可以悟凡理。
灯下学书偶成
孙应时（宋代）

学书乃一乐，人或罕知趣。
而我欲成癖，矻矻了朝暮。
天资苦凡弱，师法非早悟。
目力又已衰，怳若在烟雾。
虽然日数纸，就视辄自恶。
旁人谬怂惥，定未识佳处。
右军固神品，大令亦体具。
嫡传张与颜，尚未肯怀素。
颇怪近世评，似为米老娱。
雄奇在风骨，隐括须法度。
安得再少年，令我进一步。
人高书乃高，此语俗子怒。
清友园探梅 其四
郑孝胥（清代）

天空海阔须磨驿，山静日长清友园。流落中年仍世外，梅花数点忆中原。
题仲迟月中课读图
丘逢甲（清代）

一年几度见明月，况值红羊换劫年！万里河山方破碎，一家儿女共团圆。

群龙无首今何在？雌凤清声夜满天。我正忧时不成寐，将诗题寄彩云边。
用锺侍郎韵赠懒谷
洪咨夔（宋代）

蒲团竹几妙高台，瞑坐何能放眼开。
门外白云多事在，又将飞雨出山来。
盛京宰单州武城县
杨亿（宋代）

子男印绶诸侯秩，邹鲁闾净太古风。
兔苑胜游抛霰雪，琴台善政继丝桐。
征途朔吹貂裘暖，祖席清歌蚁酒空。
令弟严君俱应宿，时瞻悬象向南宫。
题太白五松书堂
林桷（宋代）

荡漾清溪两浆飞，趋行不及到斜晖。
无人跪进雕胡饭，只学卢仝啜茗归。
句
曾致尧（宋代）

云昏迷候馆，树缺辨江湖。
九月晦日作
陆游（宋代）

锦城谁与寄音尘？望断秋江六六鳞。
正使倾家供麴孽，定知不解醉愁人。
和显之长老
秦观（宋代）

禅子观因缘，寸晷无复余。
讲人治经论，艾夜犹未除。
冷风奏哀松，寒月挂碧虚。
此意了不谕，悲哉同翳如。
鼎湖
朱藻（宋代）

孤峰独立耸巑屼，辙迹苔封晕未乾。
秀拔山川清气上，直冲星斗夜光寒。
东南拟作擎天柱，今古称为压地盘。
上有鼎湖风雨隔，宝莲吹下碧云端。
行都
陈造（宋代）

露冷河倾斗柄低，望仙桥外独归时。
风流御柳娟娟静，月度觚棱故故迟。
几处清歌留客醉，谁家长笛倚楼吹。
太平喜乐朝仍暮，帝力何曾尔辈知。
庄居值雨偶得十诗示秦处度 其十
李之仪（宋代）

竞爽联夜光，一个乃明月。吾友不可见，赖尔相怡悦。

蒹葭空非倚，声闻乃不辍。啜菽安暮年，足以免绝突。
离富池
陈造（宋代）

江流寂无声，明灭窗月晓。
客枕归梦余，意先西蜚鸟。
雪天信少风，翳面正缭绕。
富池忽信次，肯羡雕鹘矫。
向免犯险艰，神惠顾岂少。
今晨有佳兴，调笑向诸小。
波平旗脚直，康庄驰腰褭。
鳞鳞到座隅，健鹊啅林杪。
人家积苏间，山影横练表。
未成官缚去，得句吾事了。
次韵同年杨使君回自毗陵同泛石湖舟中见赠 其三
范成大（宋代）

北渚乘风渡，西山带雾看。袖单嫌翠薄，杯浅怯金寒。

宿雨收全易，春酲解却难。且留行色住，重肯过苏端。
高阳台 南旋过马驮沙，朋旧流连，排日张饮，清歌明烛，殆难为怀。
叶大庄（清代）

京口寒潮，扬州晓雨，江天催我归船。池馆秋灯，词人终夕流连。

草堂旧约樱桃会，付闲情、画里琴边。祇匆匆、花月光阴，诗酒华年。

宣南社事蔷薇老，记一尊听曲，醉也凄然。芋火僧坊，竹炉烹雪无眠。

来时与子荒城话，又西风、拉杂铜弦。恐明朝、芦花枫叶，冷逼吟肩。
寄赠梦英大师
陶谷（宋代）

是个碑文念得全，聪明灵性自天然。
离吴别楚三千里，入洛游梁二十年。
负艺已闻喧世界，高眠长见卧云烟。
相逢与我情何厚，问佛方知宿有缘。
再游泐潭院用前韵
洪刍（宋代）

石门久寒盟，兹游得重寻。静契祖师妙，清闻山水音。

长闲羡老衲，幽思愧鸣禽。可怕移文劾，沙鸥知我心。
喜闲
史弥宁（宋代）

过眼光阴发样多，几年客路欢奔波。
已抛南楚云千嶂，旋买东湖雨一蓑。
好景胜将诗料理，闲愁全靠酒消磨。
如今世事都看破，冷笑侯王梦虮窠。
霹雳引
薛季宣（宋代）

天地肃兮阳伏藏，以时出兮万物攸行。声砰訇兮，蛰虫咸作。

蛰虫不作兮，自底天亡。象震出兮惟君王，发号令兮惊四方。

悯封禺之守臣兮，自为聋聩。死霹雳之下兮，式彼天常。

噫，余非好杀兮，刑宪有章。
对早梅寄友人二首
崔道融（唐代）

忆得前年君寄诗，海边三见早梅词。

与君犹是海边客，又见早梅花发时。

忆得去年有遗恨，花前未醉到无花。

清芳一夜月通白，先脱寒衣送酒家。
春日赴白鹭洲
邹元标（明代）

春水引行舟，桃花夹岸流。沙明群鹭白，雨过万峰幽。

浊酒浇孤兴，青山笑晚愁。萋萋芳草绿，无语对江洲。
匏翁东庄杂咏九首 其九 曲池
邵宝（明代）

曲池如曲江，水清花可怜。池上木芙蓉，红映池中莲。
次僧道规蜜蜂去而复集韵
曾几（宋代）

公如老殊所嗜蜜，种花山中引蜂入。
千门万户芙蕖房，为公谋食如风狂。
朝来蜂臣不趋衙，一心祝蜂早归家。
归来喜舞击铜钵，与人从今莫胡越。
文周翰惠酒以诗谢之
张耒（宋代）

一梦东都白发新，天涯同是吊灵均。
读书久误平生事，饮酒聊娱现在身。
汉上卧龙新得雨，江边饥雁晚知春。
黄髯相见应相问，为道真成泽畔人。
清远峡
方信孺（宋代）

昆仑截竹事空传，不见春潮送客船。
只似蜀江江上路，两山中峡手巾天。
归渡洛水
皇甫冉（唐代）

暝色赴春愁，归人南渡头。
渚烟空翠合，滩月碎光流。
澧浦饶芳草，沧浪有钓舟。
谁知放歌客，此意正悠悠。
漫兴九首
方回（元代）

淡虀淘大麦，甘酪荐含桃。
风调谁优劣，田家似颇高。
赋王立之承奉园亭 亦爱亭
释道潜（宋代）

扶疏荫佳木，五月风来徐。渊明方偃卧，亦自爱吾庐。
刘冲倩诞初子锡朋
曹于汴（明代）

刘子今方赤，相看不尔如。他年年似我，忆取尔之初。
送欧丈朝请赴阙
范浚（宋代）

祖道春风外，伤怀野水滨。亲盟丈人行，才力栋梁臣。

好去鞭高足，荣期据要津。人言宣室召，未弃贾生贫。
题西白山齐云阁
释仲皎（宋代）

山云吹断路头开，此处疑穿月胁来。
怪底行人看碧落，笑谈容易作风雷。
读楚辞作
黄任（清代）

无端哀怨入秋多，读罢《离骚》唤奈何！明月竹枝湘浦夕，西》木落洞庭波。

美人环佩惟兰杜，公子衣裳在芰荷。千古灵均有高弟，江潭能唱《大招》歌。
靖州太守李秀实挽词二首
周必大（宋代）

伊昔观灯火，居然饮彻明。
一旬聊隐几，万日遽成茔。
回首歌钟地，伤心挽铎声。
朔风知客恨，犹欲返铭旌。
悼洛客兄
董纪（明代）

射策期空冀北群，却于百粤吊刘蕡。山连高窦天如盖，地接融刘瘴似云。

贾谊过秦空有论，相如喻蜀岂无文。深埋万里收归骨，泪洒东冈四尺坟。
赠谢府君览诗
吴兴妖神（南北朝）

玉钗空中堕，金钿色行歇。独泣谢春风，孤夜伤明月。
舟中望月
陆祖瀛（清代）

轻舟暂过蓼滩前，水气空濛夜色妍。银浦秋高山影瘦，碧天云净月轮圆。

渔矶结草皆成屋，蟹簖横波不碍船。断续歌声听未已，半篷芦苇满溪烟。
将至广州用过韵寄迈迨二子
苏轼（宋代）

皇天遣出家，临老乃学道。
北归为儿子，破戒堪一笑。
披云见天眼，回首失海潦。
蛮唱与黎歌，余音犹杳杳。
大儿牧众稚，四岁守孤峤。
次子病学医，三折乃粗晓。
小儿耕且养，得暇为书绕。
我亦困诗酒，去道愈茫渺。
纷纷何时定，所至皆可老。
莫学柳仪曹，诗书教氓獠。
亦莫事登陟，溪山有何好。
安居与我游，闭户净洒扫。
次韵任屯田感子飞内翰旧诗
梅尧臣（宋代）

二十四年君日哦，翰林风韵郢中歌。
岁华荏苒都如昨，世事升沈亦苦多。
燕国骏蹄犹待乐，荆山美宝已逢和。
剩求海内多何用，烂醉人间理莫过。
历览昔贤皆泯泯，寻思鲁叟自波波。
我今不敢希高躅，蹇步年来任跌{左足右拖去扌}。
讲稿公妓饮问政堂有诮予不来者借韵呈司户同
虞俦（宋代）

几日斋厨愧索然，信君高会拚金钱。
迩来此乐城中少，况有今宵座上妍。
连放酒杯浮潋滟，须防更漏解催煎。
闭门独坐何由羡，漫搅枯肠赋八仙。
出剑门后日履危径戏集轿兵方言
魏了翁（宋代）

篮舆陟险隘，兀兀不停辙。
主人眩头目，仆夫困唇舌。
前疑树梢眩，后虑崖石擦。
方呼左畔跷，复叫右竿捺。
避碍牢挂肘，冲泥轻下脚。
或荆棘兜挂，或屋檐拐抹。
或踏高直上，或照下稳踏。
斯须有不审，偾舆在目睫。
深渊固可畏，平地尤险绝。
作诗告仆夫，审诸秋毫末。
识察既晓然，力行谨无忽。
送王希旸编修使交趾
苏伯衡（明代）

历数归真主，群方若缀旒。外藩须嗣续，当宁重怀柔。

芝检文弥盛，茅封礼更优。代言欣尔属，将指副予求。

暂下层霄去，真成万里游。宫袍裁白纻，厩马出骅骝。

望重皇华使，名高好畤侯。扬鞭随越鸟，祖席赠吴钩。

自觉光辉远，那知跋涉脩。几旬行岭峤，何处是交州。

山拥鱼鳞集，江分燕尾流。堕鸢从贴贴，驯鹿自呦呦。

绿认桄榔浦，红看荔子洲。马人偏好客，蜑户总能舟。

日上扶桑表，天垂瘴海头。昔闻铜作柱，今见蜃为楼。

槲叶时交坠，沙虫或暗投。由来宣至德，直欲被遐陬。

除馆迎京使，倾城拱道周。陪臣侦伺谨，膳宰往来稠。

乐作聆铜鼓，衣更阅贝裘。珍羞罗海错，妙舞杂巴讴。

蕉实垂垂重，椰浆盎盎浮。括囊惩薏苡，涩口却扶蒌。

事大无违礼，新王实好修。有陈皆睿训，馀事及冥搜。

足使诚心服，端非缓颊侔。上方思子切，谁敢为王留。

别袂逢梅雨，归期指麦秋。论思金马日，颂献碧鸡不。
鹅鸭池
李昌祺（明代）

水面残冰漾浅漪，临流驻马立多时。不因常侍成奇迹，千载谁知有此池。
观大唐中兴颂刻石
钱载（清代）

天南唐后无如此，元公之文鲁公书。体逾骚人擅约洁，画若铁柱撑空虚。

俯临大渊削崖壁，三百尺余秋翠滴。披草读之晓虫寂，天开灵境初何心。

客蓄奇怀远相觌，面石久益钦两公。与唐家国诚哉忠，江深山荒风露湿。

不语之语精犹充，盛极开元有天宝。一侈应欢功再造，乘舆归来自传老。

收京设使监国为，何至迁宫泣难道。春秋始终必正之，后世功罪虞曲辞。

职非南董借藓石，王新建遂庐山碑。
近报陕右在捷继闻五师遂平建寇用高字韵
李弥逊（宋代）

南北军书走羽毛，城头喜见赤云高。
颇闻关陇尽归马，不独瓯闽行卖刀。
壕吏捉人那复有，田翁泥饮不辞遭。
会看四海收鼙鼓，郡邑官闲得坐曹。
早春阁下寓直萧九舍人亦直内署，因寄书怀四韵
杜牧（唐代）

御水初销冻，宫花尚怯寒。千峰横紫翠，双阙凭阑干。

玉漏轻风顺，金茎淡日残。王乔在何处，清汉正骖鸾。
谒金门·帘漏滴
汪莘（宋代）

帘漏滴，却是春归消息。带雨牡丹无气力，黄鹂愁雨湿。
争着洛阳春色，忘却连天草碧。南浦绿波双桨急，沙头人伫立。
临江仙三首 其一
史承谦（清代）

携手上元灯火后，临歧腹转车轮。画楼银蜡带啼痕。

杏花红一萼，新月破黄昏。

纵使有花兼有月，那堪独对芳尊。怜他此际晚妆人。

冰纹衫子薄，憔悴小腰身。
艨艟行
周紫芝（宋代）

汉作楼船三百尺，江南父老何曾识。船头击鼓转红旗，船尾踏车人不知。

君王英略似汉武，要挽江心射蛟弩。天戈指日殄匈奴，先遣偏舟下江浦。

三年血满秋江红，洞庭摇落悲秋风。漫山栅水作城寨，逆气不腥河伯宫。

惊涛捲地喷飞雪，艨艟一出千艘空。将军自驾木城去，莫叹龙骧作阿童。
秋思
许及之（宋代）

秋色已彊半，秋光才较清。卷帘为月地，入户得潮声。

萤度催儿课，蛩吟觉妇惊。起看河汉畔，星象湿晶莹。
酬净因长老楼上翫月见怀有疑君魂梦在清都之
王安石（宋代）

道人心与世无求，隐几萧然在此楼。
坐对高梧倾晓月，看翻清露洗新秋。
登临更欲邀元亮，披写还能拟惠休。
顾我不知天上乐，虚疑昨夜梦仙游。
艮岳百咏 鉴湖
李质（唐代）

水天澄澈莹寒光，一片平波六月凉。移得会稽三百里，不教全属贺知章。
严州名宦九首 其一 梁任昉
林光（明代）

新安太守梁任昉，出自秘书为郡长。为政清省少繁苛，不事边幅人咸仰。

郡有蜜岭及杨梅，绝除冒险休供饷。卒然不带新安物，四十九年刚属纩。

浣衣为歛杂木棺，武帝闻之动悲赏。百姓追思久不忘，旧祠立在城南上。
莆中遇方□□邀出城买蛎而饮一僧同行
戴复古（宋代）

出郭断虹雨，倚楼新雁天。
三杯古榕下，一笑菊花前。
入市子鱼贵，堆盘牡蛎鲜。
山僧惯蔬食，清坐莫流涎。
和林太渊二首
刘克庄（宋代）

声称籍甚自髫年，圣处闻之于膝边。
庙瑟久无人续响，国棋谁与子分先。
书经秦火讹难读，钵至曹溪靳不传。
功行满时笙鹤下，未应山泽著臞仙。
斋中杂题四首 其四
陆游（宋代）

西窗日过中，饥坐生眼花。援笔课小诗，墨燥字倾斜。

须臾忽满纸，翩翩若风鸦。虽无古人法，简拙自一家。

乃知雨漏壁，未愧锥画沙。俄报豆饭熟，投笔喜莫涯。

呼童拾涧薪，试我家山茶。
贻庐陵术士冯椿
魏了翁（宋代）

月宿南斗韩愈生，岁在已辰郑玄死。
二人言命是邪非，我欲质疑於孟子。
同孙季蕃游净居诸庵
刘克庄（宋代）

满院静沉沉，微闻有梵音。
不来陪客语，应恐坏禅心。
母处归全少，师边悟已深。
戒衣皆自衲，因讲始停针。
贺黄见山应荐
徐俨夫（宋代）

莫道功名负见山，老天须向定中看。
但教有子能登第，远胜先中自得官。
秋日几人夸鹗荐，春风容我共鹏抟。
卜邻自有东君约，一笑樽前万虑宽。
观三圣御书应制
蔡襄（宋代）

圣业存功德，宸毫冠艺文。
势开千里浪，光动九天云。
法驾乘时至，仙都与世分。
皇心钦宝训，求治益精勤。